คาดบาทสัปดาห์หน้ากรอบ 30.10/40
กสิกรไทย คาดคาดเงินบาทสัปดาห์หน้าเคลื่อนไหวในกรอบ 30.10-30.40 บาท / หุ้นเคลื่อนไหวกรอบแคบ จับตา ตัวเลขเศรษฐกิจ
28 พ.ค. 2554

กสิกรไทย คาดคาดเงินบาทสัปดาห์หน้าเคลื่อนไหวในกรอบ 30.10-30.40 บาท / หุ้นเคลื่อนไหวกรอบแคบ จับตา ตัวเลขเศรษฐกิจ
สำหรับแนวโน้มค่าเงินบาทในสัปดาห์ถัดไป (30 พ.ค.-3 มิ.ย. 2554) ศูนย์วิจัยกสิกรไทย คาดเงินบาทอาจเคลื่อนไหวในกรอบ 30.10-30.40 บาทต่อดอลลาร์ฯ
โดยคงต้องจับตาข้อมูลเศรษฐกิจเดือนเม.ย. และอัตราเงินเฟ้อไทยเดือนพ.ค. รวมถึงผลการประชุมนโยบายการเงินของธปท. สัญญาณการเข้าดูแลเสถียรภาพเงินบาทของธปท. ทิศทางการลงทุนในสินทรัพย์เสี่ยงในตลาดโลกที่ยังคงมีจุดสนใจอยู่ที่วิกฤตหนี้ในยุโรป ขณะที่ ข้อมูลเศรษฐกิจสหรัฐฯ ที่สำคัญประกอบด้วย ดัชนี ISM ภาคการผลิต-ภาคบริการ ดัชนีผู้จัดการฝ่ายจัดซื้อเขตชิคาโก ดัชนีความเชื่อมั่นผู้บริโภค และตัวเลขตลาดแรงงาน เดือนพ.ค. ยอดสั่งซื้อของโรงงาน ข้อมูลการเริ่มสร้างบ้านและการอนุญาตก่อสร้างเดือนเม.ย. ดัชนีราคาบ้านเดือนมี.ค. รวมถึงจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินสหรัฐฯ จะปิดทำการในวันจันทร์เนื่องในวันเมมโมเรียล เดย์
สำหรับแนวโน้มดัชนีหุ้นไทยสัปดาห์ระหว่างวันที่ 30 พ.ค.-3 มิ.ย. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจเคลื่อนไหวในกรอบแคบ ขึ้นอยู่กับปัจจัยภายนอกประเทศ โดยเฉพาะสถานการณ์ปัญหาหนี้ในยุโรป โดยปัจจัยที่ต้องติดตาม ได้แก่ ทิศทางราคาพลังงานและสินค้าโภคภัณฑ์ในตลาดโลก การเมืองในประเทศ การรายงานตัวเลขเศรษฐกิจและเงินเฟ้อโดยธปท.และกระทรวงพาณิชย์ รวมถึงผลการประชุม กนง. ตลอดจนการรายงานตัวเลขเศรษฐกิจสหรัฐฯ อาทิ ดัชนีราคาที่อยู่อาศัย และเครื่องชี้วัดการจ้างงาน
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,053 และ 1,034 จุด ขณะที่แนวต้านคาดว่าจะอยู่ที่ 1,093 และ 1,113 จุด ตามลำดับ